Նունե Ավետիսյանը փոխանցեց նաև, որ իրեն լուրեր հասել, թե որոշ երիտասարդ արվեստագետներ ուզում են փոխել թանգարանի մոդելը, նոր ձևով ներկայացնել թանգարանը․ - «Ես մի քիչ զայրացա․․․ Այսինքն, մտածում են, որ այս թանգարանը ժամանակն է ինչ-որ արդիական մոդելով ցուցադրել, կամ արդիական մոդել դարձնել, կամ ուրիշ կերպով անի իր աշխատանքը: Շատ ուրախալի է, որ նման մտքեր կան: Եթե իրենք ունեն լավ մտքեր, դա միայն ողջունելի է, բայց ինչո՞ւ պետք է անպայման այս թանգարանի վրա այդ բոլորը արվի: Եթե դուք էդքան ուժ ունեք, Իգիթյանի պես, որը այն ժամանակ, երբ որ բացեց թանգարանը, ընդամենը քառասուն տարեկան էր, բացեք նոր թանգարան և արեք այնտեղ ձեր մոդելները: Իսկ սա պետք է մնա, սա պետք է պահպանել․․․ Եթե նոր ժամանակներ են, դա չի նշանակում քանդել հինը և վրան ինչ-որ բան․․․ Սա միակն է եղել: Իսկ ո՞վ է ասել, որ սա միակ ժամանակակից արվեստի թանգարանը պետք է լինի: Թող երեք հատ լինի, թող տասը հատ լինի, դա միայն ուրախալի է, միայն ողջունելի է: Բայց ինչո՞ւ պետք է հենց այս թանգարանը փոխել և սարքել ուրիշը: Ո՛չ: Սա շատ կարևոր թանգարան է, արվել է ժամանակին հեղափոխություն, որ բացվել է էս թանգարանը, դա արել է Իգիթյանը: Եվ սա պետք է պահպանել: Պատկերացնեք, եթե մենք ուրիշ պայմաններ ունենանք՝ ավելի լավ տարածք․․․ նախ մենք կցուցադրենք ավելի շատ գործեր, այստեղ մեր պահոցներում ունեցածի տասը տոկոսն է ներկայացված: Մոտ երեք հազար աշխատանք մենք ունենք, մեզ պետք է շենք, որը համապատասխանի: Մեր աշխատողները անգամ նստելու տեղ չունեն, շատերը տներից են աշխատում: Բայց մենք հիմա շատ ակտիվ ենք, տարվա մեջ եղել է 22, 23, 27 ցուցահանդես ենք ունեցել․ դա քիչ աշխատանք չի: Աշխատանք կա, և մենք շատ սիրով ենք աշխատում»: